
A V I Z

asupra  propunerii legislative privind completarea Ordonanţei de urgenţă 
 a Guvernului nr.148/2005 privind susţinerea  familiei  în vederea
 creşterii copilului



În conformitate cu prevederile art.95 din Regulamentul Camerei Deputaţilor, republicat, cu  modificările  ulterioare,  Comisia juridică, de disciplină şi imunităţi a fost sesizată, spre dezbatere şi avizare,  cu  propunerea legislativă privind completarea Ordonanţei de urgenţă a Guvernului nr.148/2005 privind susţinerea familiei în vederea  creşterii copilului,  trimis cu adresa nr. PL- x 332 din  12 mai  2008, înregistrată sub nr.31/493 din 13 mai  2008. 
Potrivit dispoziţiilor art.75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră  decizională. 

Senatul, în calitate de primă Cameră sesizată, a respins iniţiativa  legislativă   în şedinţa din  6 mai 2008.

Guvernul,  prin punctul  de  vedere  transmis cu  adresa  nr.57 din 11 ianuarie 2008, nu  susţine  adoptarea  acestei  iniţiative legislative.
             
În temeiul  prevederilor art. 61 din Regulamentul Camerei Deputaţilor, republicat, cu  modificările ulterioare, Comisia a dezbătut  iniţiativa legislativă  menţionată mai sus, în şedinţa din  17 iunie  2008.



Membrii Comisiei au examinat iniţiativa legislativă, expunerea de motive şi  avizul favorabil al Consiliului Legislativ nr.1623 din  26 noiembrie 2007.  

Faţă de aceste  considerente, cu unanimitate de  voturi, s-a hotărât avizarea negativă a iniţiativei  legislative, întrucât  încalcă prevederile art.15 alin.(2) din Constituţia  României, republicată, prin iniţiativa legislativă propunându-se aplicarea  retroactivă a prevederilor legii.



În raport cu obiectul şi conţinutul său, iniţiativa legislativă face parte din categoria legilor organice.

